
הנאשם הורשע על פי הודאתו בביצוע העבירות הבאות: נהיגה בזמן פסילה - פסילת בימ"ש, נהיגה ללא רישיון נהיגה - מעולם לא הוציא, ונהיגה ברכב ללא ביטוח.

הנאשם הורשע על פי הודאתו בעבירות המיוחסות לו בכתב האישום
על פי המפורט בכתב האישום, בתאריך 24.10.2022 נפסל הנאשם בנוכחותו בתיק פ"ל 12148-06-22  מלקבל או להחזיק רישיון נהיגה לתקופה של 6 שנים.
בתאריך 09.06.2025 בשעה 21:10 או בסמוך לכך, בכביש 55, נהג הנאשם ברכב מ.ר 3974838, בסמוך למעבר אליהו.
אותה העת נהג הנאשם ברכב בהיותו פסול לנהיגה ביודעין, הנאשם נהג ברכב בהיותו בלתי מורשה לנהיגה, שעה שלא הוציא רישיון נהיגה מעולם וללא פוליסת ביטוח בת תוקף.


הסדר הכרונולוגי.
ביום 15.7.25 הודה והורשע הנאשם במיוחס לו בכתב האישום. 
כמו כן, במועד זה הנאשם נשלח לצורך קבלת תסקיר התאמה לבית משפט קהילתי וזאת לאחר בקשתו.
ביום 12.8.25 התקבל תסקיר שירות המבחן לצורך התאמת הנאשם לבית משפט קהילתי לפיו נמצא כי הנאשם אינו מתאים למסלול זה של בית המשפט הקהילתי.
 ביום 8.9.25, בדיון בבית המשפט, ביקש הנאשם ובא כוחו דחייה לצורך איתור חלופה חדשה שתאפשר שילובו בבית משפט קהילתי. בית המשפט העניק הזדמנות אחרונה לבדיקת אפשרות שחרורו לחלופת מעצר/מעצר בפקא"ל למטרה זו.
בשלב זה עבר המשיב לחלופת מעצר באיזוק אלקטרוני ונבדקה שוב אפשרות התאמתו לשילובו בבית משפט קהילתי. 
ביום 24.11.25, התקיים דיון ביחס לשילובו של הנאשם בבית משפט קהילתי. המאשימה התנגדה לשילוב הנאשם בבית משפט קהילתי, ובין היתר הפנתה למידע מודיעיני.  
ביום 26.11.25, התקיים דיון במעמד צד אחד שבו נשמעו קציני מודיעין, אשר הציגו מידע על מסוכנות מהנאשם וכלפיו. המאשימה טענה כי קיימת מסוכנות מהנדון וכלפיו מגורמים אחרים, ולכן יש חשש לפגיעה בחפים מפשע הנמצאים בקרבתו.
ביום 03.12.2025, ניתנה החלטת בית המשפט שדחתה את בקשת הנאשם לשילוב בבית משפט קהילתי. בית המשפט קבע כי "יש מניעה להעברת הדיון בעניינו של הנאשם לבית המשפט הקהילתי מטעמים של שלום הציבור וביטחונו", וזאת לאור ראיות ממשיות ועדכניות שהוצגו.

לאחר החלטה זו בתום הדיון, הנאשם לא חזר למקום המעצר באיזוק אלקטרוני והוצא כנגדו צו מעצר ללא שחרור.

אירוע הירי.
על פי המסמכים, הנאשם נפצע מפגיעת ירי ואושפז ביחידה לטיפול נמרץ בבית החולים תל השומר. מנהלת הפיקוח האלקטרוני עדכנה על כך בתאריך 26.4.26, לאחר שמשטרת ישראל דיווחה לה בתאריך 19.4.26.

הנאשם עצמו מסר בבית המשפט כי ירו בו 9 כדורים, אשר פגעו בבית החזה, בראיות, בכבד ובצלעותיו, וכי 2 כדורים פגעו בראשו. הוא ציין כי היה מאושפז במשך 4 חודשים ללא הכרה, וכי סבל מצלעות שבורות.

בתאריך 26.4.26 התקבלה הודעה מהפיקוח האלקטרוני על כך שהמשיב נמצא בטיפול נמרץ עקב פציעות ירי. 

ב"כ הנאשם צרף מסמכים רפואיים ביום מתן גזר הדין, ביחס מצבו של הנאשם. עולה כי הנאשם נפגע בכבדש מירי עבר ניתוח בכבד ובכיס המרה.

לאחר זמן מסויים בו היה הנאשם בבית בהחולים תל השומר, נעצר ועבר למשמורת שב"ס ונמצא בימים אלה במרכז הרפואי שב"ס משתקפם מפציעותיו.

טיעוני הצדדים לעונש:

טיעוני ב"כ המאשימה.
ב"כ המאשימה טען כי הנאשם אינו אוחז ברישיון נהיגה ישראלי, אך לחובתו 17 הרשעות קודמות בתחום התעבורה, וביניהם נהיגה בפסילה בפעם הרביעית, נהיגה כבלתי מורשה בפעם ה-13, וכן לחובתו 12 הרשעות במישור הפלילי. לטענתו, בגין הרשעות אלו ריצה הנאשם עונשי מאסר מצטברים לתקופה העולה על 4 שנים, כאשר בגין הרשעתו האחרונה בגין נהיגה כבלתי מורשה נדון לעונש מאסר בפועל בן 13 חודשים, לצד 6 שנות פסילה. עוד נטען, כי במישור הפלילי ריצה הנאשם במצטבר תקופות מאסר העולה על 6 שנים.
ב"כ המאשימה הדגיש את חומרת העבירות, הפוגעות בשלום הציבור ובטחונו ובכיבוד שלטון החוק, וציין כי הנאשם נהג ברכב כאשר היה פסול לנהיגה מכוח פסילה שיפוטית מיום 24.10.2022. כמו כן, הנאשם נהג ללא רישיון נהיגה כלל וללא פוליסת ביטוח. לשיטתו, מדובר בפגיעה בערכים ברף העליון.
ב"כ המאשימה טען, כי מתחם הענישה לעבירות חוזרות של נהיגה בפסילה ונהיגה ללא רישיון נע בין 7 ל-20 חודשי מאסר בפועל, ופסילה בת 10 חודשים ועד 10 שנים, בתוספת ענישה נלווית. המאשימה סבורה כי לאור המפורט, יש למקם את הנאשם בחלק העליון של המתחם - ואף מעבר לו.
[bookmark: _Hlk232520558]המאשימה ביקשה לגזור על הנאשם את העונשים הבאים: 20 חודשי מאסר בפועל, הפעלת מאסר על תנאי בן 10 חודשים (מהרשעה מס' 1, בתיק 12148-06-22) במצטבר, ובסך הכל 30 חודשי מאסר בפועל, פסילה בפועל בת 10 שנים במצטבר לכל פסילה אחרת מיום שחרורו ממאסר, מאסר על תנאי בן 12 חודשים למשך 3 שנים, פסילה על תנאי בת 12 חודשים למשך 3 שנים, נוכח העתירה למאסר בפועל, המאשימה  אינה עותרת להטלת קנס.


טיעוני ב"כ הנאשם.
ב"כ הנאשם טען כי הנאשם הודה באישומים בהזדמנות הראשונה, ובכך חסך זמן שיפוטי משמעותי. הוא הדגיש כי הנאשם עבר אירוע קשה בהיותו בחלופת מעצר, וכעת הוא סובל מבעיות רפואיות קשות, וכי אירוע זה קשור לסכסוך משפחתי שלא היה מודע לו.
ב"כ הנאשם הוסיף כי הנאשם אב לשמונה ילדים, ולמרות עברו המכביד, הוא מעוניין לסיים את עניינו המשפטי. הוא טען כי עתירת המאשימה מוגזמת ביחס לתיקון 113, והפנה לתיק 3190-03-22 בפני כב' השופטת רות וקסמן, שם התביעה הסכימה לשמונה חודשי פסילה בפועל בעבירות חוזרות.

ב"כ הנאשם ציין, כי הנאשם נמצא כרגע בבית הסוהר, ובמצב הנתון אין להכביד עליו יותר.
ב"כ הנאשם הוסיף וטען, כי במהלך השנים נקלעו בני משפחתו של הנאשם לסכסוכים קשים ואף היו נתונים תחת איומים ממשים במשך תקופה מסוימת. לדבריו, בנו של הנאשם חווה אף הוא אירוע דומה באופיו, נתון אשר העצים את המצוקה הקשה באופן ניכר על שגרת חייהם של בני הבית.
לסיכום, ציין ב"כ הנאשם כי בנותיו היקטינות של הנאשם ממתינות לאביהן.


דברי הנאשם:

"אני פשוט מאוד מצטער. אני יצאתי הרגע  ממוות, אני ברחתי מהבית כדי להציל את החיים. אני מבקש לקבל הזדמנות אחרת. אני מאוד עייף אני מבקש שתעזור לי ותחשב במצב שלי. אני לא מתחמק מדיונים ומכבד את בית המשפט. כל אחד במקומי היה עושה את זה אם היו מנסים לרצוח אותו. ירו בי 9 כדורים והם פגעו בי בכל בית החזה, ראיות, כבד וצלעות (מרים את החולצה ומציג את הפגיעות). "

 
דיון והכרעה.

קביעת מתחם העונש ההולם.
תיקון 113 לחוק העונשין קובע את עיקרון ההלימה בין חומרת מעשיו של הנאשם לבין העונש הראוי לו כעיקרון המנחה בגזירת הדין. לצורך כך, נדרש בית המשפט לקבוע תחילה את מתחם העונש ההולם לעבירות בהן הורשע הנאשם ולאחר מכן לקבוע את מקומו של הנאשם במסגרת המתחם על פי השיקולים המפורטים בדין, תוך אפשרות לסטות לחומרא או לקולא מן המתחם שנקבע. 
להלן אדון במתחם העונש ההולם לעבירות בהן הורשע הנאשם;

הערכים החברתיים שנפגעו מביצוע העבירות 

נהיגה בזמן פסילה.

הערכים המוגנים שנפגעו בעבירות שביצע הנאשם הם הגנה על שלום הציבור ובטחונו, כיבוד שלטון החוק והחלטות שיפוטיות, שמירת הסדר הציבורי, וחלוקת הנטל הכלכלי הכרוך בטיפול רפואי בנפגעי תאונות דרכים על כלל ציבור הנהגים על ידי תשלומי ביטוח.
העבירה של נהיגה בזמן פסילה הינה עבירה חמורה אשר מסכנת את שלום הציבור ומלמדת על זלזול בוטה בהוראות החוק ובית המשפט ופגיעה קשה בערכים של שלטון החוק, כיבוד החוק ובטיחות התנועה בדרכים. כיבוד פסילה, שהוטלה ע"י בית המשפט (או ע"י רשות אחרת), פסילה אשר נועדה להרחיק נהגים מסוכנים מן הכביש, הוא עמוד התווך של הענישה בתיק הענישה בתיקי תעבורה ובהיעדר אפשרות ממשית לפיקוח על ביצוע הפסילה זה, אין מנוס מתגובה עונשית מחמירה והולמת למי אשר מפר את הוראות הפסילה. יפים לעניין דבריו של בית המשפט העליון:

"בביצוע מעשה כזה מסכן הנהג, שכבר הוכיח בעבר כי חוקי התעבורה אינם נר לרגליו, את שלום הציבור – נהגים והולכי רגל כאחד; הוא מבטא זלזול בצווים של בית-המשפט; הוא מוכיח, כי לא ניתן להרחיק אותו נהג מהכביש כל עוד הדבר תלוי ברצונו הטוב. מדינת ישראל נ' אבו לבן (8.5.2007) " 

נהיגה ללא רישיון נהיגה – מעולם לא הוציא.
הערך החברתי המוגן שנפגע מהעבירה של נהג שמעולם לא הוציא רישיון נהיגה, הוא החשש מנהג שמעולם לא עבר הכשרה לנהיגה. בנהיגתו הוא מהווה סכנה ממשית ומוחשית לעוברי הדרך שכן לא הוכשר ולא הוסמך לנהיגה מעולם ונוהג בכלי תחבורה שעלול ברגע להפוך לכלי משחית כנגד כל הסובבים אותו. 
גם בפסיקת בתי המשפט בהרשעה בסעיף עבירה זה, ניתן משקל של ממש לעניין הנהיגה בהעדר הכשרה על כלי רכב.


 ברע"פ 2666/12 אמיר עטאללה נ' מדינת ישראל (23.4.2012).
"ברי, כי נהיגה בלי רישיון משמעה הסטטוטורי נהיגה ללא כישורי נהיגה, וממילא סיכון הזולת." 

ברע"פ  3149/11 ראסם נגד מדינת ישראל, נאמר: 
"נהיגה ללא רישיון היא "איום נע" על נוסעי הכביש וכמובן על הנוהג ומשפחתו, ויאה לה ענישה של ממש, גם לצרכי הרתעה, לא כל שכן למי שכבר כשל". 

נהיגה ללא ביטוח. 
וכן נאמר ברע"פ 665/11 אבו עמאר נ' מדינת ישראל [פורסם בנבו] (12.12.10) : 
" עבירות נהיגה בפסילה ללא ביטוח וללא רישיון, יש בהן לא רק דופי פלילי אלא אף מוסרי כפול: הסיכון המובהק לעוברי דרך (וגם לנוהג עצמו), וזו עיקר, וכן קשיים במימוש פיצויים בעקבות תאונות דרכים אם אלה יקרו חלילה בעת נהיגה כזאת; ראו למשל סעיפים 7 ו-12 לחוק הפיצויים לנפגעי תאונות דרכים, תשל"ה-1975, ומכל מקום הטלתם על קופת הציבור".

נסיבות הקשורות בביצוע העבירה בהתאם לסעיף 40ט לחוק העונשין – התשל"ז 1977  ומידת הפגיעה בערך המוגן.

בהתאם לסעיף 40ט לחוק העונשין – התשל"ז 1977 השוקל את הנסיבות הקשורות בביצוע העבירה; נתתי דעתי לכך;
· הנאשם נהג בזמן פסילה וזאת מכוח פסילה שיפוטית בתיק פ"ל 12148-06-22 בו נפסל מלקבל או להחזיק רישיון נהיגה לתקופה של 6 שנים.
· הנאשם נהג ללא פוליסת ביטוח תקפה.
· הנאשם נהג ללא רישיון נהיגה - מעולם לא הוציא ובכך לא רכש את מיומנויות הנהיגה הדרושות לנהיגה. 
·  במקרה זה לא היו נפגעים בגוף או נגרם נזק לרכוש.
· במקרה זה לא בוצעו עבירות נלוות מסכנות חיים. 

אני קובע כי הפגיעה בערך המוגן היא ברף הבינוני.




מדיניות ענישה נוהגת: 

רע"פ 5697-21 גמאל גרחי נ' מדינת ישראל כב' השופט אלרון .(25.8.2021) 
הנאשם הורשע על פי הודאתו בעבירות של נהיגה ללא רישיון נהיגה לפי סעיף 10(א) לפקודת התעבורה ונהיגה בזמן פסילה לפי סעיף 67 לפקודה, לאחר שנתפס נוהג ברכב פרטי כשהוא יודע שהוא פסול לנהיגה, ומבלי שהיה לו רישיון נהיגה מעולם [בפעם ה-8] או תעודת ביטוח תקפה. בית משפט השלום לתעבורה גזר על הנאשם עונש מקל של 9 חודשי מאסר לריצוי בעבודות שירות, תוך הפעלת עונש מאסר על תנאי, בן 6 חודשים בחופף, וכן פסילה על תנאי בת 12 חודשים. בית המשפט המחוזי קיבל את ערעור המדינה על קולת העונש, בקובעו כי חומרת העבירות ועברו של הנאשם מחייבים מאסר בפועל מאחורי סורג ובריח. המחוזי גזר עליו 10 חודשי מאסר בפועל והפעיל עונש מותנה של 6 חודשים (חציו במצטבר וחציו בחופף), כך שסך הכל נגזרו עליו 13 חודשי מאסר בפועל ופסילת רישיון למשך 10 שנים. בקשת רשות ערעור נדחתה.

רע"פ 4612/21 עומר קרוט נ' מדינת ישראל (1.7.21).
המבקש הורשע, על פי הודאתו, בעבירות של נהיגה ברכב פרטי ללא רישיון נהיגה תקף (בלתי מורשה) [הרשעה שניה] ובזמן פסילת בית המשפט לתקופה של 6 חודשים [הרשעה ראשונה] בית משפט השלום קבע מתחם ענישה שבין 6 ל-24 חודשי מאסר בפועל. בשל ההליך השיקומי, סטה בית המשפט לקולא וגזר עליו 4 חודשי מאסר בפועל, והפעיל מאסר על תנאי בן 4 חודשים בחופף (כך שסך הכל ירצה 4 חודשי מאסר). כמו כן, הוטלו עליו 12 חודשי פסילה בפועל, מאסרים ופסילות מותנים, והופעלה התחייבות כספית בסך 2,500 ש"ח. הממונה על עבודות השירות קבע כי המבקש אינו כשיר לבצע עבודות שירות, ולכן העונש נקבע לריצוי מאחורי סורג ובריח. בית המשפט המחוזי דחה את ערעור המבקש על חומרת העונש. בקשת רשות ערעור נדחתה

רע"פ 7982/13 עדיאל שגן נ' מדינת ישראל .(06.01.2014)
מבקש הורשע בבימ"ש לתעבורה בעבירות הבאות: נהיגה בזמן פסילה, נהיגה ללא רישיון נהיגה לסוג רכב, ושימוש ברכב ללא פוליסת ביטוח בת תוקף. בימ"ש לתעבורה השית על המבקש את העונשים הבאים: חילוט התחייבות כספית בסך 10,000 מתיק קודם; 15 חודשי מאסר לריצוי בפועל, תוך הפעלה בחופף של עונש מאסר מותנה בן 12 חודשים; 30 חודשי פסילה בפועל מלהחזיק או לקבל רישיון נהיגה, תוך הפעלה בחופף של עונש פסילה מותנית למשך 12 חודשים מתיק אחר. 6 חודשי פסילה על תנאי מלהחזיק או לקבל רישיון נהיגה ל-3 שנים; ו-12 חודשי מאסר על תנאי ל-3 שנים. בקשת רשות ערעור נדחתה. 

רע"פ 2221/11 שאול הראל נ' מדינת ישראל (24.03.11) .
 המבקש הורשע על פי הודאתו בעבירות של נהיגה בזמן פסילה, נהיגה ללא רישיון נהיגה, נהיגה ללא רישיון רכב ונהיגה ללא ביטוח. בית המשפט לתעבורה גזר על המבקש מאסר בפועל למשך 16 חודש (שנה בגין העבירה הנוכחית, ו-4 חודשים לאחר הפעלה מאסר על תנאי במצטבר שנגזר עליו בתיק תעבורה קודם), ופסילת רישיון נהיגה למשך 10 שנים. בנוסף, נגזר על המבקש מאסר על תנאי למשך 18 חודשים, וכן הופעל באופן חופף מאסר על תנאי של 45 יום שהיה תלוי כנגד המבקש בגין עבירת תעבורה נוספת מן העבר. ערעור ובקשת רשות ערעור שהגיש נדחו.
 עפ"ת (מחוזי מרכז) 17424-12-22 דוכן נ' מדינת ישראל  (15.02.2023) .
מערער הורשע, על פי הודאתו, בעבירות של נהיגה בזמן פסילה (לתקופה של 24 חודשים) [עבירה 2], ללא רישיון נהיגה תקף בהיותו בלתי מורשה לנהיגה [עבירה 6] וללא ביטוח תקף . המערער כבר ריצה בעבר עונשי מאסר. הוגש תסקיר ובו המלצה טיפולית. בית משפט קמא גזר עונשו ל- 12 חודשי מאסר בפועל והפעיל מאסר מותנה בן 12 חודשים חלקית בחופף כך שסך הכל ירצה עונש מאסר בפועל בן 18 חודשים. בנוסף הוטלה עליו פסילה בת 36 חודשים והופעלה פסילה על תנאי בת 6 חודשים בחופף וזאת לצד עונשים נוספים. ערעורו לבית המשפט המחוזי על חומרת העונש התקבל ותקופת המאסר הכוללת הועמדה על 15 חודשים, וזאת בשל שיקולי שיקום.

  עפ"ת (מחוזי מרכז) 27363-03-23 עזאם נ' מדינת ישראל (03.05.2023).
המערער הורשע, על פי הודאתו, בעבירות של נהיגה ברכב פרטי בזמן פסילה (לתקופה של 12 חודשים) (עבירה 1), נהיגה ללא רישיון נהיגה בהיותו בלתי מורשה לנהיגה (עבירה 2) וללא ביטוח תקף. בעניינו של המערער הוגש תסקיר חיובי ובו המלצה שיקומית. בית משפט קמא גזר עונשו ל- 6 חודשי מאסר בדרך של עבודות שירות לרבות הפעלת מאסר מותנה בן 6 חודשים בחופף ופסילה בת 11 חודשים לצד עונשים נוספים. בית המשפט המחוזי דחה את ערעורו על חומרת גזר הדין.

פל"א 1993-11-19 מדינת ישראל נ' אבו שייך (19.5.20).
הנאשם הורשע בעבירה של נהיגה בזמן פסילה, בעבירה בהיותו בלתי מורשה ובעבירה של נהיגה ללא ביטוח.
לנאשם 4 הרשעות קודמות בגין נהיגה בפסילה, ו-16 הרשעות בנהיגה בהיותו בלתי מורשה.
בית המשפט קבע מתחם ענישה כולל הנע בין 6 חודשים שירוצו בעבודות שירות ועד 18 חודשי מאסר, פסילה בפועל הין 12 חודשים ועד ל-48 חודשים, לצד ענישה נילווית.
נגזרו על הנאשם 7 חודשי מאסר בפועלה(תוך הפעלת תנאי בחופף), 36 חודשי פסילה בפועל לצד ענישה נילווית.

פ"ל (תעבורה ב"ש) 10428-03-22 מדינת ישראל נ' עלי אבו כף  .(05.12.2022)
בית המשפט גזר על הנאשם שהורשע, בעבירות של נהיגה בזמן פסילה, נהיגה בהיותו בלתי מורשה כלל וללא פוליסת ביטוח בת תוקף עונש מאסר בפועל לתקופה של 16 חודשים מאחורי סורג ובריח. כמו כן, הורה בית המשפט על הפעלת עונש מאסר על תנאי של 5 חודשים מתיק אחר במצטבר לעונש המאסר שהוטל בתיק זה.
מתחם העונש ההולם במקרה דנן ביחס לרכיב המאסר נע בין מאסר בפועל של 6 חודשים לבין 24 חודשי מאסר בפועל. ביחס לרכיב הפסילה נע בין שנתיים פסילה ועד חמש שנים.

פ"ל (תעבורה י-ם) 13667-08-24 מדינת ישראל נ' עותמאן אבו בשיר .(06.01.2025)
הנאשם הורשע, על פי הודאתו, בעבירות של נהיגה בזמן פסילה שהוטלה על ידי בית משפט, נהיגה ללא רישיון נהיגה (מעולם לא הוציא) ונהיגה ברכב ללא פוליסת ביטוח בת תוקף. נקבע, כי מתחם העונש ההולם לעבירות בהם הורשע הנאשם נע ממאסר של 7 חודשים בפועל ועד 24 חודשי מאסר, פסילה ממושכת וענישה נלווית, וגזר עליו 10 חודשי מאסר בפועל מאחורי סורג ובריח לצד 10 שנות פסילה בפועל.


קביעת המתחם בתיק זה.
[bookmark: _Hlk234246211]לאור הפסיקה הנוהגת והנסיבות שפורטו ומידת הפגיעה בערכים המוגנים, אני קובע כי במקרה זה מתחם העונש ההולם לעבירות בהן הורשע הנאשם, נע ממאסר קצר שיכול וירוצה בעבודות שירות ועד ל -24 חודשי מאסר ומפסילה בת 12 חודשים ועד  6 שנות פסילה. 


מיקומו של הנאשם בתוך מתחם הענישה. (נסיבות שאינן קשורות בביצוע העבירה בהתאם לסעיף 40יא' לחוק העונשין – התשל"ז 1977.)
בהתאם לסעיף 40יא לחוק העונשין – התשל"ז 1977 השוקל את הנסיבות שאינן קשורות בביצוע העבירה, הנסיבות שאינן קשורות בביצוע העבירה לצורך קביעת מתחם הענישה הם הנתונים הבאים:

· הנאשם לקח אחריות על מעשיו הודה והורשע בכל העובדות המיוחסות לו בכתב האישום.
· הנאשם נפצע מאירוע ירי במהלך ניהול התיק וזאת לאחר שעזב את מקום המעצר בפיקוח אלקטרוני.
· הנאשם נפצע ממספר כדורים שנורו לפלג גופו העליון, היה מאושפז תקופה בטיפול נמרץ ועתה מצוי במשמרות שב"ס – בבית החולים של שב"ס – מר"ש.

עברו  התעבורתי של הנאשם.
הנאשם אינו אוחז ברישיון נהיגה ישראלי, אך לחובתו 17 הרשעות קודמות בתחום התעבורה, וביניהם נהיגה בפסילה בפעם הרביעית, נהיגה כבלתי מורשה בפעם ה-13.
בין עבירותיו הקודמות עבירה של נהיגה בזמן פסילה בשנים- 2011, 2006, 2003.
בגין עבירה של נהיגה ללא רישיון נהיגה מעולם לא הוציא בשנים- 2022, 2018, 2017, 2016, 2011, 2008, 2005, 2003, 2002 ופעמיים בשנת 2000.

הנאשם ריצה תקופות מאסר ממושכות בגין תיקי תעבורה.
בגין הרשעתו בשנת 2022 הוטל על הנאשם עונש מאסר בפועל לתקופה של 13 חודשים. 
בגין הרשעתו בשנת 2018, ריצה הנאשם מאסר בפועל למשך 7 חודשים.
בשנת 2017 ריצה עונש מאסר בפועל בן 10 חודשים. 
בשל הרשעתו בשנת 2016 ריצה הנאשם מאסר בפועל לתקופה של שנה. 
ובשנת 2016 ריצה הנאשם עונש מאסר לתקופה של 9 חודשים.  

בסך הכל ריצה 5 מאסרים בגין תיקי תעבורה, לתקופה מצטברת של כ-51 חודשים.

עברו הפלילי של הנאשם. 
לנאשם 12 הרשעות קודמות. 
בין עבירותיו הקודמות ניתן לראות עבירות אלימות כגון איומים, החזקת אגרופן או סכין שלא כדין, החזקה/ שימוש בסמים לצריכה עצמית, תקיפת סתם- בן זוג, קשירת קשר לעשות פשע, תקיפה כדי לגנוב, גניבה וכו'. 
כמו כן בגין עבירותיו עבירות נוספות כגון: הסעת תושב זר השוהה שלא כדין ברכב, נהיגה ברכב מנועי ללא רישיון, מסחר ברכב או בחלקי רכב גנובים. 
לחלק מהעבירות הפליליות זיקה לעבירות תעבורה. 

הנאשם ריצה תקופות מאסר ממושכות בשל עברו הפלילי.
בגין הרשעתו בשנת 2016 הוטל על הנאשם עונש מאסר בפועל לתקופה של 20 חודשים.
בגין הרשעתו בשנת 2010, ריצה הנאשם מאסר בפועל למשך 18 חודשים.
בשנת 2009 ריצה עונש מאסר בפועל בן 2 חודשים ( הוטלו 4 חודשים -2 חודשים בחופף). 
בגין הרשעתו בשנת 2009 ריצה הנאשם מאסר בפועל לתקופה של 26 חודשים. 
בשנת 2005 ריצה הנאשם עונש מאסר לתקופה של 14 ימים.  
בשנת 2005 ריצה הנאשם עונש מאסר לתקופה של 3 חודשים.  
בשנת 1999 ריצה הנאשם עונש מאסר לתקופה של 50 ימים.  
ובשנת 1991 ריצה הנאשם עונש מאסר לתקופה של 9 חודשים.  

סך הכל ריצה 8 מאסרים פליליים, לתקופה מצטברת של כ-80 חודשים.

תסקיר התאמה לבית משפט קהילתי מיום 12.8.25:
מעיון בתסקיר שירות המבחן עולה כי הנאשם בן 54 נשוי ואב ל- 8 ילדים, מתגורר עם 3 מבין ילדיו ואשתו בכפר ליד קלקיליה. כמו כן לנאשם 4 אחים ו-6 אחיות. אביו נפטר לפני 3 שנים ואימו חולה במחלת הסוכרת וכן בעיות רפואיות נוספות ובשל כך מסייע לה רבות. 
שירות המבחן ציין כי הנאשם תיאר את הקשרים עם אחיו וילדיו כמורכבים לאור מעצריו החוזרים. 
כמו כן ציין שירות המבחן את התמכרותו להימורים בשל קשר שקיים עם אישה נוספת עימה התגורר. כמו כן הנאשם שלל התמכרויות לסמים או אלכוהול. 
שירות המבחן ציין כי הנאשם סיים 12 שנות לימוד במערכת החינוך בשטחים. 
חלומו של הנאשם היה להיות רופא אם כי לאור הנוהג בתרבותו, ועם סיום לימודיו החל לעבוד עם אביו בשיפוצים. 
בעבר הנאשם היה בעל עסק מורשה אולם כיום לנאשם חובות כספיים בשל בעיית ההימורים ובשל מאסריו השונים. 
שירות המבחן ציין כי הנאשם מודע לחומרת עבירותיו ומביע על כך צער. הוא אף הכיר בדפוסי התנהגותו הבעייתיים והעלה רצון לסיוע בתחום החובות והתעסוקה. 

נסיבותיו האישיות של הנאשם.
הנאשם, יליד 20.10.1974, המתגורר בגלגוליה, הוא נשוי ואב לשמונה ילדים. לדבריו, הוא הוציא רישיון נהיגה פלסטיני אך לא המיר אותו. הנאשם בעל תעודת זהות ודרכון ישראלי, אך אשתו מהשטחים וחלק מילדיו גרים עמה בכפר ליד קלקיליה. הוא סיים 12 שנות לימוד ולו תעודת בגרות (במערכת החינוך בשטחים), חלם להיות רופא, ועבד עם אביו בעבודות שיפוצים. אמו בת ה-73 סובלת ממחלת הסוכרת ובעיות רפואיות נוספות, והוא מסייע לה רבות.
לדבריו, הוא ברח לאחר הדיון ולא חזר למקום שבו שהה בפיקוח האלקטרוני, מאחר שזיהה אנשים שרדפו אחריו. הנאשם נפצע מפגיעת ירי ואושפז בבית החולים תל השומר ביחידה לטיפול נמרץ, שם שהה ארבעה חודשים ללא הכרה. הוא סובל מצלעות שבורות ו-9 כדורים בגופו (7 בגוף ו-2 בראש), וכעת הולך עם הליכון.
לנאשם חובות כספיים רבים להוצאה לפועל ולמע"מ, שנצברו במהלך מאסריו השונים ובעקבות התמכרותו  להימורים.

מצבו הרפואי של הנאשם בעקות אירוע הירי.
הנאשם עצמו מסר כי היה מאושפז 4 חודשים ללא הכרה, וכי הוא הולך עם הליכון. הוא ציין שאין לו שיתוק אך יש לו צלעות שבורות ו-9 כדורים בגופו – 7 בגוף ו-2 בראש. תעודות רפואיות הוגשו ביום מתן גזר הדין.

מיקום הנאשם בתוך מתחם הענישה.
לאור עברו התעברותי ונסיבותיו האישיות שפורטו לעיל, ונסיבותיו האישיות החלטתי למקם את הנאשם בחלק העליון. של מתחם הענישה.

[bookmark: _Hlk234241499]העונש הראוי במקרה זה.
מדובר במקרה חמור בו נהג הנאשם בפסילה בפעם ה - 4 ללא רישיון נהיגה כאשר הורשע זו הפעם ה - 13.
הנאשם ריצה מאסרים ארוכים בתחום התעבורה אך ממשיך לבצע עבירות.
הנאשם אף נעצר בפיקוח אלקטרוני אך הפר את התנאים. הנאשם מסר כי עזב את מקום הפיקוח בשל איומים שספג, ואכן לאחר תקופה נעשה ניסיון ממשי לפגוע בנאשם – אירוע ירי של 9 כדורים בפלג גופו העליון. 
אתן משקל מסויים לפגיעות הגופניות שבגינן אושפז הנאשם ולכן לא אמצא עימו את מלא חומרת הדין.

העונש הרואוי במקרה זה:
לאור עברו התעבורתי והפלילי של הנאשם היה מקום לגזור על הנאשם עונש מאסר ארוך יותר מזה שייגזר עליו. יחד עם זאת מצאתי מקום להתחשב במצבו הרפואי של הנאשם שנגרם כתוצאה מאירוע ירי תוך כדי ניהול המשפט ואשר גרם למצב רפואי מורכב. עניין זה יובא בחשבון לגבי אורך תקופת המאסר.

סיכומו של דבר ;
לאור כל האמור לעיל ולאחר ששקלתי את מכלול הנסיבות ובשים לב למתחם הענישה לעבירות בהן הורשע הנאשם אני מוצא להטיל עליו את העונשים הבאים:
מאסר בפועל.
[bookmark: _Hlk234247180]11 חודשי מאסר בפועל בניכוי ימי מעצרו.

הפעלת מאסר על תנאי בתיק שמספרו 12148-06-22. 
מורה על הפעלת מאסר על תנאי של מאסר למשך 10 חודשים כפי שפסק בית משפט לתעבורה מחוז מרכז ביום  24.10.2022  בתיק מספר 12148-06-22 3 חודשים במצטבר והיתרה בחופף .

מאסר על תנאי
מאסר על תנאי לתקופה של 9  חודשים וזאת על תנאי למשך 3  שנים והתנאי הוא שהנאשם לא יעבור עבירה נהיגה בזמן פסילה או נהיגה ללא רישיון נהיגה. 
המאסר יחול מיום שחרורו מהמאסר. 

פסילה בפועל
[bookmark: _Hlk234246948]פסילה בפועל מלהחזיק או מלקבל רישיון נהיגה לתקופה של 6 שנים בניכוי תקופת הפסילה הפסילה השיפוטית מתיק המ"ת 4178-06-25. הפסילה תרוצה במצטבר לכל פסילה אחרת אותה הוא נושא. 
הפסילה תחל להימנות החל מיום שחרור ממאסר ללא צורך בהפקדה. 

הפעלת פסילה על תנאי בתיק שמספרו 12148-06-22. 
מורה על הפעלת פסילה על תנאי של פסילה למשך 5 חודשים כפי שפסק בית משפט לתעבורה מחוז מרכז ביום  24.10.2022  בתיק מספר 12148-06-22 לריצוי באופן חופף.

פסילה על תנאי 
פוסל את הנאשם מלקבל או מלהחזיק רישיון נהיגה לתקופה של 6 חודשים וזאת על תנאי למשך 3 שנים  והתנאי הוא שלא יעבור אותה עבירה בה הורשע או עבירות תוספת ראשונה ושנייה.

זכות ערעור לבית-המשפט המחוזי תוך 45 יום. 

ניתן היום,  כ' אב תשפ"ו, 03 אוגוסט 2026, בהעדר הצדדים.

